احمد سلیم

**احمد سلیم** یا **محمد سلیم خواجہ** (26 جنوری 1945 - 11 دسمبر 2023) ایک مصنف، آرکائیوسٹ اور ساؤتھ ایشین ریسورس اینڈ ریسرچ سینٹر کے شریک بانی تھے، جو 2001ء میں قائم ایک نجی آرکائیو ہے۔ وہ اسلام آباد میں مقیم تھے۔ 11 دسمبر 2023ء کو وفات پاگئے تھے انھیں لاہور میں سپردِ خاک کیا گیا۔

## پیدائش
احمد سلیم کا اصل نام محمد سلیم خواجہ ہے وہ 26 جنوری 1945ء کو ضلع منڈی بہاؤالدین کے گاؤں میانہ گوندل میں پیدا ہوئے۔

## عملی زندگی
ترقی پسند ادبی تحریک کے انتہائی فعال اور مخلص کارکنوں میں شامل ہیں اور اس تحریک کے صف اوّل کے اہل قلم میں شمار کیے جاتے ہیں۔ جنرل یحییٰ خان کے دور میں قید و بند کی صعوبت بھی برداشت کی۔ عملی صحافت سے بھی وابستہ رہے اور گذشتہ 15 برس سے اسلام آباد کی ایک غیر سرکاری تنظیم سے وابستہ تھے۔
اسلام آباد میں قیام پزیر تھے،

1996ء سے 2007ء تک سسٹین ایبل ڈویلپمنٹ پالیسی انسٹیٹوٹ اسلام آباد سے وابستہ رہے، جہاں سنئیر ریسرچ ایڈوائزر کے طور پر کام کیا۔

## شعر و ادب
وہ پنجابی اور اردو کی 175 سے زائِد کتابوں اورتحقیقی مقالوں کے مصنف ہیں۔ شاعری کے مجموعوں میں نور منارے، کونجاں موئیاں، گھڑی دی ٹک ٹک، جب دوست نہیں ہوتا اور اک ادھوری کتاب دے بے ترتیب ورق شامل ہیں۔ جوبیجل نے آکھیا کے نام سے شیخ ایاز کی شاعری کا پنجابی میں ترجمہ کیا۔ نال میرے کوئی چلے اور تتلیاں تے ٹینک کے نام سے دو ناول بھی تخلیق کیے۔ سیاست کے موضوع پر جو کتابیں تحریر کیں ان میں ٹوٹتی بنتی اسمبلیاں، سیاست دانوں کی جبری نااہلیاں، پاکستان اور اقلیتیں، حمود الرحمن کمیشن رپورٹ اور پاکستان کے سیاسی قتل کے نام سرفہرست ہیںاس کے علاوہ فیض احمد فیض ،حمیداختر، مسعود کھدر پوش، احمد راہی اور کئی دوسرے اہل قلم پر کتابیں بھی قلم بند کیں۔

## اعزازات
حکومت پاکستان نے انھیں 14 اگست 2010 ء کو صدارتی تمغا برائے حسن کارکردگی عطا کیا تھا۔ حکومت بنگلہ دیش نے بھی 1971ء میں بنگلہ دیش کی آزادی کی جدوجہد میں بنگلہ دیشی عوام کا ساتھ دینے پر بنگلہ دیش کا اعلیٰ شہری اعزاز بنگلہ دیش فریڈم ایوارڈ دینے کا اعلان کیا۔ اس کے علاوہ رائٹرز گلڈ ایوارڈ، پنجابی ادبی سنگت ایوارڈ، گرورام سنگھ آزادی ایوارڈ، مسعود کھدر پوش ایوارڈ اور پاکستان ٹیلی وژن کے بہترین دستاویزی پروگرام نگار کا ایوارڈ حاصل کرچکے ہیں۔

## تصانیف
# فرمودات فاطمہ جناح
# مادر ملت سفر آخرت کی کہانی ، اخبارات کی زبانی
# مادر ملت نے کہا
# سعادت حسن مر گیا
# انتخاب مخزن
# ہماری تحریک آزادی اور تخلیقی عمل
# فیض یادیں باتیں
# منٹو ہمارے عہد کا تخلیقی ضمیر
# منٹو میرا دوست میرا دشمن
# روسی ادب کا شاہکار
# فیض
# مجموعہ سید احتشام حسین
# عبد اللہ حسین، تخلیقی سفر کی نصف صدی
# ریت پارے
# عبرت نامہ
# فارغ بخاری اور ترقی پسند تحریک
# فیض احمد فیض، جاں سے گذر گئے
# انجمن ترقی پسند مصنفین اور احمد ندیم قاسمی
# احتشام حسین، شخصیت اور فن کا جائزہ
# بھگت سنگھ (زندگی و خیالات) 1987ء
# کشمیر اور بھٹو
# جدید پنجابی ادب 1986
# کلیم الدین شمس: شخصیت اور خدمات 2003
# پاکستانی معاشرہ اور ادب 1987
# کارل مارکس یادیں اور باتیں 1986
# جو بیجل نے آکھیا
# میری دھرتی، میرے لوگ (یادیں ، باتیں ،ملاقاتیں)
# عدلیہ کا سیاسی کردار
# پنجاب اسمبلی کے سو سال
# ایک تھی سارہ (سارہ شگفتہ کی آپ بیتی)
# بھٹو میرا دوست (بھٹو کے قریبی ساتھی چاکر علی جونیجو کا طویل انٹریو)
# قبر جنہاں دی جیوے (خاکے)
# ملاقاتوں کے بعد (مختلف شخصیات سے ہونے والی ملاقاتوں کی روداد)
## وفات
احمد سلیم 10 دسمبر 2023 کو اسلام آباد میں وفات پاگئے نماز جنازہ 11 دسمبر ساڑھے تین بجے سہ پہر جنازہ گاہ بہاولپور روڈ، چوبرجی لاہور نزد ثریا ہسپتال ادا کی گئی۔انھیں لاہور کے میانی صاحب قبرستان میں دفن کیا گیا۔

## حوالہ جات


زمرہ:جامعہ کراچی کا تدریسی عملہ
زمرہ:جامعہ سندھ کا تدریسی عملہ
زمرہ:پاکستانی مرد صحافی
زمرہ:پاکستانی مترجمین
زمرہ:ضلع گجرات کی شخصیات
زمرہ:پنجابی زبان کے مصنفین